b'\n_START_ARTICLE_\nNada Rocco\n_START_SECTION_\n\xc5\xbdivotopis\n_START_PARAGRAPH_\nOd najranijeg djetinjstva po\xc4\x8dela se baviti glumom u zagreba\xc4\x8dkom Pionirskom kazali\xc5\xa1tu. Svoje prve radio-dramske emisije snima kao \xc4\x8dlan ansambla Dje\xc4\x8dje drame pri RTZ-u. Jo\xc5\xa1 i danas djeca slu\xc5\xa1aju nosa\xc4\x8de zvuka na kojima igra Trnoru\xc5\xbeicu, Pepeljugu, princezu iz "Ma\xc4\x8dka u \xc4\x8dizmama"._NEWLINE_Diplomirala je na Akademiji dramskih umjetnosti Sveu\xc4\x8dili\xc5\xa1ta u Zagrebu 1972. godine, a ve\xc4\x87 na prvoj godini gluma\xc4\x8dke akademije postaje stipendist zagreba\xc4\x8dkog Hrvatskog narodnog kazali\xc5\xa1ta igraju\xc4\x87i mnoge predstave. Paralelno, sura\xc4\x91uje sa gotovo svim kazali\xc5\xa1tima u Zagrebu, Muzi\xc4\x8dkom omladinom, Dubrova\xc4\x8dkim ljetnim igrama, Splitskim ljetom te \xc5\xa1ibenskim Festivalom djeteta u muzi\xc4\x8dkim i dramskim predstavama. Uz glumu bavi se i pjevanjem u muzi\xc4\x8dkom sastavu "Rocco Davora" izdav\xc5\xa1i pri tom dvije singlice za diskografsku ku\xc4\x87u "Suzy" iz Zagreba. Za istu ku\xc4\x87u snima i dje\xc4\x8dje pjesme. Pjeva u mnogim glazbenim televizijskim emisijama ("TV magazin", "Stih i \xc5\xa1ansona") i festivalima, a kompozicija Rocco Davora "No\xc4\x87i ljubavi" koja je dugo bila hit "Zelenog megaherca". Posljednji glazbeni CD "Zagrli me nje\xc5\xbeno", izdan 1994. godine, niz je ljubavnih balada koje izvodi zajedno sa kolegom iz teatra Brankom Bla\xc4\x87om._NEWLINE_Od 1975. godine stalni je \xc4\x8dlan zagreba\xc4\x8dkog Gradskog kazali\xc5\xa1ta Komedija u brojnim dramskim i glazbenim predstavama, a igra i u Kazali\xc5\xa1tu mladih, Kazali\xc5\xa1tu Tre\xc5\xa1nja, Kazali\xc5\xa1tu Jazavac. Tako\xc4\x91er igra u brojnim predstavama kazali\xc5\xa1ta \xc5\xbdar-Ptica i Mala Scena te drugim zagreba\xc4\x8dkim kazali\xc5\xa1tima._NEWLINE_Posu\xc4\x91ivala je glas u stotinama animiranih filmova. Glumi u mnogim TV dramama i emisijama. Za film Gojka \xc5\xa0ipovca \xc2\xabSO\xc2\xbb dobila je nagradu za najboljeg debitanta na filmskom festivalu u Ni\xc5\xa1u 1973. godine, a snima i neke koprodukcijske filmove. Tako\xc4\x91er je poznato lice s brojnih TV reklama. _NEWLINE_Najve\xc4\x87im \xc5\xbeivotnim uspjehom smatra svoje dvoje djece. K\xc4\x87er Barbara Rocco joj je tako\xc4\x91er glumica, a sin Luka Rocco,  sve\xc4\x87enik je duhovne zajednice i spisatelj.'